6). โครงการในอนาคต

ผลิตภัณฑ์สับปะรด

ในปี 2546 ปริมาณสับปะรดยังคงไม่สูงมากนัก แต่เพิ่มขึ้นเล็กน้อยเมื่อเปรียบเทียบกับปี 2545
ปริมาณสับปะรดของประเทศไทยยังคงถือว่าขาดแคลนเมื่อเปรียบเทียบกับปริมาณความต้องการจากโรงงานต่างๆ
ซึ่งส่งผลให้ราคาขายสับปะรดกระป๋องและน้ำสับปะรดเข้มข้นมีราคาสูงขึ้นประมาณ 8% และ 40%
ตามลำดับ โดยส่วนใหญ่มีปริมาณความต้องการน้ำสับปะรดเข้มข้นค่อนข้างสูง สำหรับสับปะรดกระป๋อง
บริษัทฯได้เน้นการปรับสัดส่วนการขายสินค้าแต่ละชนิดให้เหมาะสมและหาตลาดใหม่
โดยขายสินค้าที่มีราคาที่ดีขึ้นในตลาดใหม่ ในด้านการส่งออกสับปะรดกระป๋องไปสหรัฐอเมริกานั้น
ในการทบทวนภาษีครั้งที่ 7 อัตราภาษีการต่อต้านการทุ่มตลาดของบริษัทฯ
ที่ได้ประกาศในเดือนพฤศจิกายน 2546 เท่ากับ 7.61% สำหรับปี 2547 นั้น บริษัทฯ
ยังคงดำเนินตามนโยบายและกลยุทธทางการขายที่ได้วางไว้ประกอบกับระบบการจัดการเพื่อให้ได้วัตถุดิบที่มีคุณภาพตามปริมาณที่ต้องการ

ผลิตภัณฑ์ข้าวโพดหวานบรรจุกระป๋อง 

การผลิตข้าวโพดหวานในปี 2546 มีการขยายตัวค่อนข้างสูง
เนื่องจากปริมาณความต้องการของการส่งออกสูงขึ้น บริษัทฯ มีการผลิตประมาณ 26,000
ตันข้าวโพดสด ประเทศไทยมีปริมาณการส่งออกของผลิตภัณฑ์ข้าวโพดหวานโดยรวมเพิ่มขึ้น 40%
ในขณะที่บริษัทฯ มีอัตราการส่งออกเพิ่มขึ้น 60% มากกว่าปีที่ผ่านมา
เป็นที่คาดการณ์ว่าจะมีการแข่งขันสูงขึ้นในปี 2547
เนื่องจากผู้ผลิตต่างๆให้ความสนใจในผลิตภัณฑ์ข้าวโพดหวานบรรจุกระป๋องมากขึ้น
ทั้งนี้รายงานของทางภาครัฐในเรื่องความแห้งแล้งของพื้นที่เพาะปลูกต่างๆ
ตลอดจนค่าเงินบาทที่แข็งตัวยังเป็นสาเหตุหลักที่ทำให้ผู้ส่งออกข้าวโพดหวานมีความกังวล

ผลิตภัณฑ์ผลไม้กระป๋อง

ธุรกิจผลไม้กระป๋องของบริษัทฯ
โดยเฉพาะตลาดในประเทศนับว่าประสบความสำเร็จในการแข่งขันอย่างต่อเนื่อง
และเป็นผู้นำตลาดในด้านผลิตภัณฑ์ผลไม้กระป๋องตรามาลี บริษัทฯ ได้ออกผลิตภัณฑ์ใหม่ อาทิ เช่น
เงาะสอดไส้สับปะรดในน้ำชาเขียว ลำไยในน้ำผลไม้รวม และอื่นๆ มีทั้งขนาด 15 ออนซ์ (425
กรัม) และ 8.25 ออนซ์ (234 กรัม) ขนาดพกพาสามารถรับประทานได้ทันที
เพราะมีช้อนพร้อมฝาปิดซึ่งเหมาะกับสภาพชีวิตในปัจจุบัน
ประกอบกับมีรสชาติไม่หวานมากซึ่งเหมาะกับผู้บริโภคที่ใส่ใจในสุขภาพ บริษัทฯ
คาดว่าจะสามารถเพิ่มส่วนแบ่งทางการตลาดได้อีก 2-3% ในปี 2546-2547
โดยมีส่วนแบ่งทางการตลาดประมาณ 52% สำหรับวัตถุดิบผลไม้ เป็นที่คาดการณ์ว่าในปี 2547
จะมีจำนวนค่อนข้างใกล้เคียงกับปี 2546
และสำหรับตลาดใหม่ที่มีศักยภาพในด้านการส่งออกผลไม้กระป๋อง
เป็นประเทศในแถบตะวันออกกลางและจีน

ผลิตภัณฑ์น้ำผลไม้และน้ำผักผลไม้

ในปี 2546 ตลาดน้ำผลไม้และน้ำผักผลไม้ 100% มีอัตราการเติบโตโดยประมาณ 17% ต่อปี
ในขณะที่น้ำผลไม้และน้ำผักผลไม้ 25-40% มีอัตราการเติบโตเพิ่มขึ้นประมาณ 24% จากปี 2545
บริษัทฯ ยังคงมีอัตราการเติบโตของตลาดน้ำผลไม้และน้ำผักผลไม้ 100% อย่างต่อเนื่อง
ยอดขายเพิ่มขึ้นประมาณ 23% จากปี 2545 ทำให้มีส่วนแบ่งทางการตลาดเพิ่มขึ้น สำหรับ

ตลาดน้ำผลไม้และน้ำผักผลไม้ 25-40% นั้น สัดส่วนของการขายยังคงไม่สูงขึ้นมากนัก
สืบเนื่องจากการขายผ่าน บริษัท เบอร์ลี่ ยุคเกอร์ มาร์เกตติ้ง จำกัด ซึ่งเป็นผู้แทนจำหน่าย
ยังไม่ประสบผลสำเร็จตามเป้าหมาย แต่คาดว่าจะเพิ่มขึ้นในปี 2547
สำหรับตลาดส่งออกน้ำผลไม้และน้ำผักผลไม้ตรามาลีมีอัตราการเติบโตค่อนข้างสูงในปี 2546
ที่ผ่านมา

เครื่องดื่มธัญญพืช

มาลีไอ-คอร์น เครื่องดื่มน้ำนมข้าวโพดในรูปแบบ ยู เอช ที รายแรกของโลก
มีอัตราการเติบโตเป็นไปตามที่คาดการณ์ไว้ บริษัทฯ ได้ออกผลิตภัณฑ์มาลีไอ-คอร์น เพิ่มอีก 3
รสชาติ เป็นเครื่องดื่มน้ำนมข้าวโพดที่มีรสชาติให้ผู้บริโภคได้เลือกมากที่สุดในประเทศไทย
สำหรับตลาดต่างประเทศนั้น ประเทศปากีสถานและจีนได้เริ่มนำเข้ามาลีไอ-คอร์นในช่วงปลายปี
2546 บริษัทฯ คาดว่าผลิตภัณฑ์เครื่องดื่มธัญญพืช มีแนวโน้มที่จะเติบโตได้มากและบริษัทฯ
ได้มุ่งเน้นที่จะผลิตและสร้างสรรค์เครื่องดื่มเพื่อสุขภาพสำหรับผู้บริโภคทุกวันนี้ที่ใส่ใจในสุขภาพ